b'\n_START_ARTICLE_\nImtis\n_START_SECTION_\nNeatsitiktin\xc4\x97 imtis\n_START_PARAGRAPH_\nNeatsitiktin\xc4\x97 imtis (angl. non - random sample) \xe2\x80\x93 tai tokia imtis, \xc4\xaf kuri\xc4\x85 patekti tam tikriems populiacijos individams (generalin\xc4\x97s aib\xc4\x97s objektams) tikimyb\xc4\x97 lygi nuliui arba yra daug ma\xc5\xbeesn\xc4\x97 nei kit\xc5\xb3. B\xc5\xabdingi neatsitiktini\xc5\xb3 im\xc4\x8di\xc5\xb3 pavyzd\xc5\xbeiai gali b\xc5\xabti tokie: 1) imtis sudaryta i\xc5\xa1 telefon\xc5\xb3 abonent\xc5\xb3 knygos (\xc4\xaf imt\xc4\xaf nepateks gyventojai, kurie neturi telefono); 2) gatv\xc4\x97je sutikti \xc5\xbemon\xc4\x97s (\xc4\xaf imt\xc4\xaf ma\xc5\xbeai pateks darbingo am\xc5\xbeiaus \xc5\xbemoni\xc5\xb3); 3) tyrimo savanoriai. Neatsitiktin\xc4\x97s imtys da\xc5\xbeniausiai yra nereprezentatyvios ir turi atrankos paklaid\xc4\x85, tod\xc4\x97l j\xc5\xb3 tyrimo rezultatai netinka visai populiacijai (generalinei aibei).\n_START_SECTION_\nNereprezentatyvioji imtis\n_START_PARAGRAPH_\nNereprezentatyvioji imtis (angl. non - representative sample) \xe2\x80\x93 tai tokia imtis, kurios individ\xc5\xb3 ar objekt\xc5\xb3 pagrindini\xc5\xb3 po\xc5\xbeymi\xc5\xb3 da\xc5\xbenumas skiriasi nuo populiacijos. \xc5\xa0ios imties tyrimo i\xc5\xa1vad\xc5\xb3 negalima taikyti visai populiacijai ar generalinei aibei, tod\xc4\x97l yra patartina rinktis reprezentatyvios imties sudarymo b\xc5\xabdus.\n_START_SECTION_\nReprezentatyvioji imtis\n_START_PARAGRAPH_\nReprezentatyvioji imtis (angl. representative sample) \xe2\x80\x93 tai tokia imtis, kurios individ\xc5\xb3 (objekt\xc5\xb3) pagrindini\xc5\xb3 po\xc5\xbeymi\xc5\xb3 skirstymas atitinka populiacij\xc4\x85 (generalin\xc4\x99 aib\xc4\x99). Pagrindiniai po\xc5\xbeymiai da\xc5\xbeniausiai b\xc5\xabna lytis ir am\xc5\xbeius bei kiti tyrimui svarb\xc5\xabs po\xc5\xbeymiai. Hipotez\xc4\x97 apie imties reprezentatyvum\xc4\x85 tikrinama statistikos metodais. Reprezentatyviosios imties tyrimo i\xc5\xa1vadas galima taikyti visai populiacijai.'